和楊廷秀游蒲澗之什
作者：蔡戡
朝代：宋

paragraphs: 我來戲作南海游，兩驚落葉鳴新秋。
文書暇日得勝侶，登臨清賞追遨頭。
萬壑爭流如爪裂，天公幻出神仙窟。
巖前滴水七月寒，巖下飛濤四時雪。
要當躡履携枯藤，躋攀石磴褰裳行。
勿令俗物敗人意，暫止喝道聽松聲。
安期已去寧復見，井竈漫傳丹九轉。
尚餘玉舄在人間，特特追尋不辭遠。
脚力已盡病莫興，好山無窮相送迎。
山林鐘鼎雖異趣，嶔崎犖确皆勞生。
更上危樓臨峭壁，時見疎林鳥飛白。
一峰突兀鬰相望，萬頃滄波湛空碧。
此身疑是在蓬壺，下瞰城郭如盤盂。
恨無詩才可八斗，領略羣山但巵酒。
人生上壽不百年，白雲駕我我即仙。
從此去天只尺五，俯仰人間自今古。